સમય પસાર થતો ગયો. રચનામાં ડ્રોઈંગના શોખની સાથે સ્કલ્પચર્સ બનાવવાનો શોખ વિકાસ પામ્યો હતો. નાના મોટા ઘણાં સ્કલ્પચર્સ બનાવ્યા. આમ જોઈએ તો શોખથી બનાવેલા સ્કલ્પચર પાછળ તેમના પપ્પાનું ખિસ્સું ઘણું હલકું થતું. તેના પપ્પા તેની ત્રણેય દીકરીઓને ખુશ જોવા ઈચ્છા હોવાથી તેમના શોખ અનુસાર બનતી તમામ મદદ કરતાં. તેમના પપ્પાની આ જ વિચારસરણીને કારણે રચનાનો આ ખર્ચાળ એવો શોખ જળવાઈ રહ્યો હતો. ઘરના દરેક ખૂણે તેમના ડ્રોઈંગ અને સ્કલ્પચર જ દેખાતાં. એ અરસામાં તેમના લગ્ન થયા. તેમને લાગતું કે કળાની સાચી ઓળખ તેનો કદરદાન જ કરી શકે. પરિવારના તમામ સભ્યોની શાબાશી તો તેઓ કાયમ મેળવતાં જ. પરંતુ જો આ કળાને વ્યવસાય સાથે સાંકળીએ તો કેમ? એ પ્રશ્ન તેમના મનમાં ઊભો થયો. તેમણે પોતાના પપ્પાને ફરીથી કન્સલ્ટ કર્યાં.